เตือนผู้ประกอบการรับมือน้ำตาลแพง
สถาบันอาหารเตือนผู้ประกอบการอาหารที่ใช้น้ำตาลเป็นวัตถุดิบ ปรับโครงสร้างการผลิตป้องกันผลกระทบจากการที่ราคาน้ำตาลสูงขึ้น
10 ก.พ. 2553

สถาบันอาหารเตือนผู้ประกอบการอาหารที่ใช้น้ำตาลเป็นวัตถุดิบ ปรับโครงสร้างการผลิตป้องกันผลกระทบจากการที่ราคาน้ำตาลสูงขึ้น 
นายอมร งามมงคลรัตน์ รักษาการผู้อำนวยการสถาบันอาหาร เปิดเผยว่า จากการที่ราคาน้ำตาลในตลาดโลกมีแนวโน้มสูงขึ้น ประกอบกับข้อตกลงเขตการค้าเสรีอาเซียน (อาฟตา) ที่มีผลในวันที่ 1 ม.ค. 2553 อาจส่งผลให้ราคาน้ำตาลในประเทศปรับตัวสูงขึ้น และอาจก่อให้เกิดการขาดแคลน จากการที่ผู้ประกอบการหันไปส่งออกมากขึ้น ซึ่งอาจเป็นลักษณะของการลักลอบส่งออก
ดังนั้น ผู้ประกอบการในอุตสาหกรรมอาหารที่ใช้น้ำตาลเป็นวัตถุดิบในการผลิต จะได้รับผลกระทบอย่างหลีกเลี่ยงไม่ได้ จึงควรเร่งเตรียมหาแนวทางป้องกันจากปัญหาดังกล่าว เช่น การปรับปรุงสูตรการผลิตให้ใช้น้ำตาลน้อยลง การนำเอาสารทดแทนอื่นมาใช้แทน หรือลดต้นทุนด้านอื่น เพราะค่อนข้างชัดเจนว่าในระยะ 1-2 ปีจากนี้ ผู้ประกอบการจะต้องเผชิญกับปัญหาค่าขนส่ง ค่าพลังงาน และบรรจุภัณฑ์ ที่จะเพิ่มขึ้นตามราคาน้ำมันในตลาดโลกอย่างแน่นอน
นายอมร กล่าวว่า เหตุผลที่จูงใจให้ผู้ประกอบการหันไปส่งออกน้ำตาลมากขึ้น มาจากสถานการณ์ที่ผู้ผลิตอ้อยและน้ำตาลรายใหญ่ของโลกอย่างบราซิล อินเดีย ออสเตรเลีย  หรือจีน ต่างประสบปัญหาภัยธรรมชาติ ขณะที่ความต้องการเพื่อนำไปใช้เป็นพลังงานทดแทนเพิ่มสูงขึ้น ทำให้ปริมาณผลผลิตน้ำตาลทรายต่ำกว่าความต้องการ สต็อกน้ำตาลทรายในตลาดโลกมีแนวโน้มต่ำลง ส่งผลถึงราคาตลาดโลกปี 2552 ปรับตัวสูงขึ้นอย่างต่อเนื่อง โดยเฉพาะอย่างยิ่งในช่วงปลายปีที่ราคาปรับตัวขึ้นเกือบ 23 เซนต์ต่อปอนด์ หรือเพิ่มสูงขึ้นจากต้นปีที่ผ่านมาถึง 75%  
รวมทั้งการเปิดเสรีอาฟตา จะทำให้การส่งออกน้ำตาลของไทยขยายตัวสูงขึ้น เพราะการลดภาษี และประเทศในกลุ่มอาเซียนส่วนใหญ่ยกเว้นไทย เป็นประเทศผู้นำเข้าน้ำตาล ขณะที่ประเทศไทยเป็นประเทศที่มีศักยภาพในการผลิตน้ำตาล สามารถส่งออกได้สูง 70% ของปริมาณผลิต โดยมีอาเซียนเป็นตลาดส่งออกหลักที่สำคัญ